अमरोहा में पति-पत्नी और 2 बच्चों की मौत, मासूम घायल; एक ही बाइक पर सवार था परिवार
अमरोहा में भीषण सड़क हादसे में चार लोगों की मौत हो गई। मृतकों में दो मासूम बच्चियां, एक महिला और एक युवक हैं। इनकी पहचान नहीं हो पाई है। जिस गाड़ी से इनकी बाइक टकराई, उसमें सेक्टर मजिस्ट्रेट लिखा हुआ है।
अमरोहा में गुरुवार की देर शाम सेक्टर मजिस्ट्रेट की गाड़ी और एक बाइक की जोरदार टक्कर हो गई। हादसे में बाइक सवार एक ही परिवार की 2 बच्चियों और पति-पत्नी की मौके पर ही मौत हो गई। एक मासूम को भी गंभीर चोट आई है। बोलेरो और बाइक में आमने-सामने की टक्कर हुई थी। बोलेरो में मतपेटी रखी हुई थी। हादसा सैदनगली थाना क्षेत्र में उझारी कस्बे के नजदीक हुआ है।
सूचना मिलते ही घटनास्थल पर ग्रामीणों की भारी भीड़ जमा हो गई। हादसे में घायल डेढ़ साल के बच्चे को इलाज के लिए सामुदायिक स्वास्थ्य केंद्र भेजा गया। घटना की सूचना पर SDM अशोक कुमार शर्मा भी CHC पहुंचे। मौके पर पहुंची पुलिस ने शवों को कब्जे में ले लिया है।
हादसे में मासूम के माता-पिता और बहनों की गई जान
हादसे के काफी समय बाद शवों की शिनाख्त हो पाई। मृतक एक ही परिवार के थे। संभल जिले के एचौड़ा कंभो के रहने वाले 32 साल के फूल सिंह अपनी पत्नी और बच्चों के साथ बाइक से घर जा रहे थे। हादसे में फूल सिंह, उनकी पत्नी पूनम देवी (28), दो बच्चियां शीतल (8) और डॉली (7) की मौत हो गई है। एक डेढ़ साल का बच्चा घायल है। मासूम के सिर से माता-पिता और बहनों का साया उठ चुका है।
पुलिस ने सरकारी एम्बुलेंस की मदद से मृतकों के शव को सामुदायिक स्वास्थ्य केंद्र में रखवाया है। जानकारी के मुताबिक, बोलोरो मतदान केंद्र से स्ट्रांग रूम की तरफ जा रही थी। इसी दौरान सैदनंगली थाना क्षेत्र में उझारी कस्बे के नजदीक बोलेरो और विपरीत दिशा से आ रही बाइक की टक्कर हुई।
चादरपोशी करने बाइक से गया था फूल सिंह
बताया जा रहा है कि फूल सिंह अपने परिवार के साथ हसनपुर थाना क्षेत्र के कालाखेड़ा गांव गया था। यहां एक मजार पर चादरपोशी कर सभी घर लौट रहे थे। घटना की सूचना मृतकों के परिजनों को उनके पास से मिले मोबाइल फोन से दी गई। मौके पर मौजूद पुलिसकर्मियों ने बताया कि परिजन हसनपुर के लिए निकल चुके हैं।
प्रत्यक्षदर्शियों ने बताया- बोलेरो सवार सभी भाग निकले
मौके पर मौजूद लोगों ने बताया कि जिस समय हादसा हुआ, बोलेरो में सवार सभी लोग भाग निकले। गाड़ी में मतपेटियां रखी हुई थी। गाड़ी में सेक्टर मजिस्ट्रेट थे या नहीं? इस सवाल का जवाब नहीं मिल सका है। बहरहाल, इस हादसे के बाद जिला प्रशासन में हड़कंप मचा हुआ है। मासूम की हालत स्थिर बताई जा रही है। वहीं शवों को पोस्टमॉर्टम के लिए जिला अस्पताल भेजा गया है।
दूसरी गाड़ी से भिजवाई गईं मतपेटियां
गाड़ी में निकाय चुनाव संपन्न होने के बाद मतपेटियां सैदनगली नगर पंचायत से हसनपुर स्ट्रॉन्ग रूम में रखने के लिए जा रही थी। हादसे की सूचना मिलते ही SDM अशोक कुमार शर्मा और सीओ श्वेताभ भास्कर मौके पर पहुंचे। लोगों की मानें, तो अधिकारियों ने आनन-फानन में बोलेरो से मतपेटियां निकलवाई और इसे दूसरी गाड़ी से स्ट्रॉन्ग रूम भिजवाया गया। हालांकि मामले पर अभी तक किसी प्रकार का आधिकारिक बयान जारी नहीं हुआ है। अधिकारियों ने मतपेटी के संदर्भ में कुछ भी कहने से मना कर दिया है।
समाजवादी पार्टी मीडिया सेल ने घटना की निंदा की
कार ने तीन बच्चों को कुचला, एक की मौत:मेरठ में मस्जिद से पढ़ाई कर जा रहे थे घर, लोगों ने चालक को पकड़कर पीटा
मेरठ में एक अनियंत्रित कार ने मस्जिद से पढ़कर घर जा रहे तीन बच्चों को कुचल दिया। इस दौरान एक 8 वर्षीय बच्चे की घटनास्थल पर ही मौत हो गई, जबकि 2 बच्चे घायल हो गए। एक की हालत गंभीर बनी हुई है। आसपास के लोगों ने कार चालक को पकड़कर बंधक बनाते हुए पिटाई के बाद पुलिस को सौंप दिया।
लिसाड़ी गेट थाना क्षेत्र स्थित लक्खीपुरा गली नंबर 18 निवासी 9 वर्षीय समद पुत्र इमरान अपने छोटे भाई उजैर (7) और दोस्त शान पुत्र सलीम (9) के साथ लक्खीपुरा स्थित रफीकिया मस्जिद से उर्दू की पढ़ाई कर घर लौट रहा था। जब तीनों बच्चे लक्खीपुरा गली नंबर 18 अपने मकान के निकट पहुंचे तभी एक तेज स्पीड अनियंत्रित इको कार गली में घुसी और तीनों बच्चों को कुचल दिया। पढ़ें पूरी खबर...